Depozitarul Central informează investitorii că, începând cu data de 07/05/2024, distribuie sumele de bani aferente CUPON 9 pentru obligaţiunile emise de Municipiul Bucureşti (simbol PMB25), se arată într-un comunicat al Depozitarului Central, remis redacţiei. Emitentul va plăti obligatarilor sumele de bani aferente CUPON 9, utilizând serviciul naţional lansat de către Depozitarul Central. Valoarea dobânzii aferente fiecărei obligaţiuni este de 510 LEI, potrivit sursei.
Obligatarii care beneficiază de sumele de bani sunt cei înregistraţi în registrul obligatarilor emitentului, la data de 11/04/2024, informează instituţia.
Obligatarii care sunt clienţi ai unui Participant la sistemul de compensare-decontare şi registru al Depozitarului Central îşi pot încasa sumele de bani prin intermediul acestuia, potrivit sursei.
Pentru obligatarii care nu au cont deschis la un participant al sistemului RoClear, plata se efectuează prin transfer bancar, în baza solicitărilor transmise de aceştia, se mai arată în comunicat.